b'\n_START_ARTICLE_\n\xc3\x86tt\n_START_PARAGRAPH_\n\xc3\x86tt er et ord som har samme betydning som slekt. Det gamle norr\xc3\xb8ne samfunnet beskrives gjerne som et \xc3\xa6ttesamfunn._NEWLINE_P\xc3\xa5 gammelnorsk kunne ordet skrives b\xc3\xa5de som \xc3\xa6tt og som \xc3\xa1tt. Ordet har etymologisk sammenheng med det gotiske ordet aihts, \xc2\xabeiendom\xc2\xbb, alts\xc3\xa5 \xc2\xabsom h\xc3\xb8rer en til\xc2\xbb, \xc2\xabp\xc3\xa5r\xc3\xb8rende\xc2\xbb._NEWLINE_\xc3\x85 v\xc3\xa6re av samme \xc3\xa6tt kan ha rettslig betydning: blant annet navnerett, arverett, odels- og \xc3\xa5setesrett. Det har opp gjennom tidene ogs\xc3\xa5 v\xc3\xa6rt knyttet mange andre rettigheter og forpliktelser til \xc3\xa5 v\xc3\xa6re av samme \xc3\xa6tt.\n_START_SECTION_\nDefinisjon\n_START_PARAGRAPH_\nDet er forskjellige oppfatninger av hvilke personer som kan regnes som \xc3\xa5 tilh\xc3\xb8re samme \xc3\xa6tt eller slekt. Utgangspunktet er at \xc3\xa6tten best\xc3\xa5r av personer som har en felles avstamming. I tradisjonell slektsforskning og i bymilj\xc3\xb8er karakteriseres denne avstammingen er gjennom mannsledd. I tillegg regnes da likevel med inngiftede kvinner og tildels ogs\xc3\xa5 kvinner fra samme mannslinje, men inngiftet i andre \xc3\xa6tter. Ogs\xc3\xa5 personer hvis slektsnavn har fulgt med gjennom kvinneledd, har v\xc3\xa6rt regnet med i samme \xc3\xa6tt. I nyere tid mener de fleste at ogs\xc3\xa5 adopterte personer er med i \xc3\xa6tten. Om fosterbarn ogs\xc3\xa5 skal regnes med, kan avhenge av hvor fast og langvarig fosterforholdet er._NEWLINE_Utenom byene har mange operert med et mer utvidet \xc3\xa6ttebegrep hvor avstamming gjennom kvinneledd er godtatt. Etter nyere tids navnelovgivning i skandinaviske og mange andre land kan slektsnavn g\xc3\xa5 gjennom kvinneledd._NEWLINE_I daglig spr\xc3\xa5kbruk er det mange som bruker ordene min \xc3\xa6tt om slektninger b\xc3\xa5de gjennom kvinne- og mannsledd. Spr\xc3\xa5kbruken kan v\xc3\xa6re uttrykk for at en person har en n\xc3\xa6r f\xc3\xb8lelsesmessig tilknytning til de personer vedkommende regner som \xc3\xa5 tilh\xc3\xb8re sin \xc3\xa6tt._NEWLINE_Det er et til dels \xc3\xa5pent sp\xc3\xb8rsm\xc3\xa5l om, og i hvilken grad, tidligere tiders tjenere og lignende ansatte, treller, husmenn, leilendinger og andre n\xc3\xa6rst\xc3\xa5ende personer, har v\xc3\xa6rt regnet som med i \xc3\xa6tten.'